LV Eiropas Savienības Oficiālais Vēstnesis C 118/26

Prasība, kas celta 2012. gada 10. februārī — Planet/Komisija

(Lieta T-59/12)

2012/C 118/45

Tiesvedības valoda — grieķu

Lietas dalībnieki

Prasītāja: Planet A.E. Anonymi Etaireia Parochis Symvouleftikon Ypiresion (Atēnas, Grieķija) (pārstāvis — V. Christianos, advokāts)

Atbildētāja: Eiropas Komisija

Prasījumi

Prasītājas prasījumi Vispārējai tiesai ir šādi:

— atzīt, ka Komisijas nokavējums, veicot finansējuma pēdējās daļas maksājumu, kas prasītājai bija jāizmaksā atbilstoši līgumam attiecībā uz projektu “Collaboration Environment for Strategic Innovation (Laboranova)” par summu EUR 20 665,17 apmērā, ir uzskatāms par tās līgumisko pienākumu pārkāpumu, un piespriest Komisijai izmaksāt prasītājai summu EUR 20 665,17 apmērā saistībā ar izdevumiem, kas prasītājai bija radušies Laboranova projekta ceturtajā atsauces periodā, kopā ar procentiem, sākot no 2011. gada 12. oktobra;

— atzīt, ka prasītājai nav jāatmaksā Komisijai avansa maksājums EUR 39 657,30 apmērā par Laboranova projekta P4 periodu;

— piespriest Komisijai izmaksāt prasītājai summu EUR 30 000,00 apmērā kā kompensāciju par prasītājas profesionālajai reputācijai nodarīto kaitējumu, kas radies, Komisijai pārkāpjot dienesta noslēpumu, kopā ar kompensācijas procentiem, sākot no 2011. gada 6. oktobra līdz sprieduma šajā lietā pasludināšanai, un kavējuma naudu, sākot no sprieduma šajā lietā pasludināšanas līdz pilnīgas samaksas veikšanai, un

— piespriest Komisijai atlīdzināt prasītājas tiesāšanās izdevumus.

Pamati un galvenie argumenti

Ar šo prasību prasītāja ir izvirzījusi divas prasības.

Pirmkārt, prasību par Komisijas atbildību saistībā ar līgumu Nr. 035262 projekta “Collaboration Environment for Strategic Innovation (Laboranova)” izpildei atbilstoši LESD 272. pantam. It īpaši prasītāja apgalvo, ka, kaut arī tā pilnībā un pienācīgi bija izpildījusi savus līgumiskos pienākumus, Komisija, bez jebkāda pamata un pārkāpjot iepriekš minētā līguma noteikumus un labas ticības principu, atteicās atzīt prasītājas izdevumus, kurus tā bija attiecinājusi uz P4 periodu, un apturēja tai izmaksājamo summu izmaksu. Līdz ar to prasītāja apgalvo, ka Komisijai ir jāsamaksā tai summa EUR 20 665,17 apmērā kopā ar procentiem, kas paredzēti līguma II pielikuma II.28 klauzulas 7. punktā, sākot no 2011. gada 12. oktobra, un ka Komisija nav tiesīga prasīt Planet atmaksāt saņemto avansa maksājumu par P4 periodu EUR 39 657,30 apmērā.

Otrkārt, prasība par Komisijas ārpuslīgumisko atbildību atbilstoši LESD 340. panta otrajai daļai. It īpaši prasītāja apgalvo, ka, informējot projekta koordinatoru par finanšu revīziju attiecībā uz prasītāju, Komisija acīmredzami ir pārkāpusi dienesta noslēpuma aizsardzību reglamentējošos noteikumus un tādējādi ir nodarījusi kaitējumu prasītājas profesionālajai reputācijai. Līdz ar to prasītāja lūdz atlīdzināt tai nodarīto morālo kaitējumu kopā ar procentu maksājumu (kompensācijas procentiem par laiku no iepriekš minētās prettiesiskās paziņošanas līdz sprieduma šajā lietā pasludināšanai un līdz pilnīgai attiecīgās kompensācijas samaksai), neskarot tās tiesības prasīt kompensāciju par iespējamajiem materiālajiem zaudējumiem, kas nodarīti šīs Komisijas prettiesiskās rīcības dēļ.